**Scenarijus „DŪZGIA BITĖS AVILY“**

**DORYBĖS: NUOSEKLUMAS, KŪRYBIŠKUMAS**

**1. Kelionė į bityną**

a) Toli toli, prie miškelio yra graži pievelė, o joje daug avilių, kuriuose gyvena bitutės. Bitučių namelius prižiūri bitininkas. Siūlau ten nukeliauti.

Daina: ,, Kelionės daina“

<https://www.youtube.com/watch?v=679TKM_6zxY>

*Sveiki sveiki, mes jau bityne. Čia daug avilių, o juose bitučių. Dar tylu tylu, nes ankstus rytas. Pamažu teka saulutė, gėlytės skleidžia žiedelius, girdisi bundančių paukštelių cipsėjimas. Prabunda aviliuose ir bitutės. Jos garsiai duzgia, sparčiai skrenda iš avilių, pasisveikina su saulute, nusiprausia rasos lašeliu ir ima mankštintis. Bitutės turi būti žvalios, stiprios, kad galėtų visą dieną sunkiai dirbti.*

Daina apie mankštą:

<https://www.youtube.com/watch?v=kikzJtgstA4>

*Saulutei patekėjus, avilyje bitutės juda, duzgia. Avilyje gyvena bitė motinėlė, tranai ir bitės darbininkės. Bitė motinėlė deda kiaušinėlius, iš kurių vėliau išsirita bitutės. Tranai gyvena avilyje be rūpesčių. Jie tinginiauja ir nieko neveikia, medaus nerenka tik juo maitinasi. Pačios darbščiausios - bitės darbininkės. Anksti ryte, vos tik saulutei patekėjus jos skrenda iš avilio ir imasi darbo. Jos linksmai duzgdamos priskrenda prie gėlės, pasisveikina su ja ir renka žiedadulkes, nektarą. Surinktą nektarą jos sulipdo į rutulėlius, pasako gėlytei „ačiū“ ir nuskrenda prie kitos gėlytės. Aplankiusios daug žiedelių ir pririnkusios daug nektaro neša jį į avilius. Atneštą nektarą deda į korių akeles. Aviliuose esančios bitės jį perima ir gamina medų. Bitės darbininkės labai sunkiai dirba, kad būtu kuo pamaitinti jaunas biteles, kad būtų medaus atsargų žiemai.*

Fone tyliai skamba dainelė ,,Bitės, bitės neškit medų“.

<https://www.pakartot.lt/album/pagranduku-daineles-ii-dalis/bites-neskit-medu>

b) Vaidinantis vaikas sieks:

* Meninė raiška (vaidyba). Kurdamas pagal pasiūlytą situaciją, improvizuos veikėjų fizinius veiksmus.
* Sakytinė kalba. Supras pasakojimo, įvykių eigą; vartos mandagumo žodelius.
* Aplinkos pažinimas. Samprotaus apie tai, kur ir kaip gyvena bitutės, kuo minta.

c)Vaikai interaktyvioje lentoje stebės pavaizduotą pievelėje bityną, bitutes ir jų namus, avilius.

Jie susikabins ,,gyvatėle“ ir pritardami skambančiai nuotaikingai dainelei keliaus į bityną. Bityne vaidins tekančią saulę, kaip bunda, skleidžiasi gėlytės, imituos augalų judesius, bundančius, čirškiančius paukštelius. Išreikšdami prabundančias bitutes, vaikai imituos kaip bitutės ražosi, sveikinasi su saulute, duzgia, prausiasi, mankštinasi.

Vaikai pasitelkę saviraišką ir žinomus pratimus improvizuos kaip bitutės mankština sparnelius, liemenį, kojas. Atliks mankštą pagal dainelę.

Vieni vaikai vaidins gėlytes, kiti bitutes: tinginiaujančius tranus, bitutes darbininkes. Vaikai judesiais perteiks kaip bitutės darbininkės pasklinda po pievą, kaip jos linksmai duzgia, priskrenda prie gėlės ir renka žiedadulkes, nektarą. Vaidindami vaikai kūrybiškai valdys vaidinimo eigą paties žaidimo metu ar jį sustabdę. Gerai perpratę siužetą jie laisvai tai atliks.

d)Po vaidinimo aiškinsimės kiek vidutiniškai viena bitė prineša medaus, kiek per dieną ji apskraido žiedų, kad surinktų žiedadulkes, nektarą.

Aptariame kaip bitutės maitinas, kodėl jos viena kitą maitina (per maistą perduoda labai daug informacijos).

**2. Pavojus!**

1. *Bitutė motinėlė rūpinasi bičių šeimyna. Ji padeda kiaušinėlį iš kurio išsirita lervutė. Lervutė gausiai maitinasi, auga. Ji išauga į lėliukę, o iš jos išsivysto bitutė. Bitės turi penkias puikiai išvystytas akis bei gerą uoslę. Jaunos avilio bitės iš pradžių dirba tik avilyje, todėl vadinamos avilio bitėmis. Kai bitės pradeda skraidyti į lauką, rinkti nektaro, žiedadulkių, vandens, jos vadinamos lauko bitėmis. Visos bitutės rūpinasi savo mažomis sesutėmis.*

*Bitutės susikaupę dirba, skraido nuo žiedo prie žiedo, renka medų ir nemato, kad jų namelius puola bitės plėšikės. Staiga avilio sargybiniai pamato ir savo garsiu duzgimu pakviečia jas į pagalbą. Bitutės gina savo namelius, saugo motinėlę ir mažas biteles, puola valgyti savo medų, kad jo netektų plėšikėms. Bitutės prisivalgo daug medaus ir joms yra sunkiau susiriesti ir įkasti. Avilio sargybiniai nebegali apsaugoti avilio ir “plėšikės” patenka į vidų, vagia medų. Bitutės išveja plėšikes.*

Fone skamba muzika ,,Bitės“ (tyliau-garsiau, lėčiau- greičiau).

<https://www.youtube.com/watch?v=wSk4L7Zl47E>

*Pergalės proga bitutės nusprendžia surengti koncertą. Jos pasiima akmenukų, suranda įvairių pagaliukų ir kitokių daiktų kuriais galima groti, smagiai duzgia, groja. Mažos bitelės iš laimės ima šokti.*

b)Vaidinantis vaikas sieks:

* Meninė raiška (muzika). Įvardins kūrinio nuotaiką, tempą; kurs judesius kontrastingo pobūdžio muzikai.
* Estetinis suvokmas. Pasakoti įspūdžius , vaizduojamus įvykius, veikėjus, nuotaiką, kilusius vaizdinius.
* Sakytinė kalba. Kalbės natūraliai, išsakys savo patirtį.

c) Vaikai kūno judesiais imituos kaip išsirita lervutė, kaip ji maitinasi, auga; kaip lervutė išauga į lėliukę, bitutę. Vieni vaikai vaidins mažas bitutes, kiti jomis rūpinasi, maitina. Vaikai išreikš savitus kūrybos gebėjimus, vaizduotę, fantaziją. Vaikai judės pagal muzikos tempą (greičiau, lėčiau).Vieni imituos bitutes darbininkes renkančias medų, kiti - avilio sargybinius, saugančius avilį, dar kiti- imituos bites plėšikes. Vaikai judesiais, mimika parodys kaip bitutės liūdi, kad jas užpuolė, kokios piktos bitės plėšikės.

Įvairių daiktų, su kuriais galima išgauti garsus, pagalba, vaikai improvizuoja, kuria savo muziką. Groti pradeda bitės darbininkės, prisijungia tranai, o mažos bitelės šoka, kilnoja kojeles, mojuoja sparneliais, sukasi rateliu, imituoja bitučių šokį. Mokytoja, užsideda bitutės ragelius ir prisijungia prie vaikų organizuojamo koncerto vaidindama bitę motinėlę.

d) Kilus neaiškumams mokytoja su vaikais aptars kas tos bitės plėšikės ir kodėl jos vagia medų, kaip bitutės gina savo namelius.

Pasikalbama su vaikais kaip jautėsi būdami bitėmis plėšikėmis, nuskriaustomis bitutėmis.

**3. Nelaukti svečiai**

1. *Besilinksmindamos bitutės nepastebi kaip iš miško, esančio šalia bityno, pasirodo meškučiai. Jie uodžia orą, užuodžia medų ir patraukia į bityną. Bitutės ima pikti, skraido aplinkui. Jos užuodžia, kad meškutės jų bijo ir ima joms gelti. Meškutėms skauda, bet jos labai nori medaus. Jos kiša leteną į avilį, pasiima medaus, laižo. Bitutės negailetingai gelia.*

*Staiga sugriaudžia ir ima lyti lietus. Smarkiai lyja! Žaibuoja! Griaudžia! Lyja.... Bitutės pasislėpia nuo lietaus avilyje, o meškutės sušlapo ir susirgo. Joms labai skaudėjo gerklytę, pakilo temperatūra. Joms buvo labai šalta, krėtė drebulys. Meškutės sumanė sukurti ugnelę ir išsivirti miško žemuogių lapų arbatos. Pagailo bitutėms sergančių meškučių ir jos atnešė meškutėms medaus. Išgėrę arbatėlės su medumi meškutės pasveiko, susidraugavo su bitutėmis ir pažadėjo daugiau jų neskriausti.*

Vaidinantis vaikas sieks:

* Meninė raiška (vaidyba). Perteikti veikėjo mintis, atskleisti jų norus,emocines būsenas.
* Aplinkos pažinimas. Papasakoti apie gyvūnų naudą žmonėms.
* Santykiai su bendraamžiais. Suprasti, koks elgesys yra geras ar blogas ir kodėl.

c) Vieni vaikai vaidins bitutes, kiti - meškutes. Jie kūno judesių pagalba perteiks veikėjų judesius, charakterius, balso raišką (bitutės piktai duzgia, meškutės storai urzgia, mojuoja letenomis, ginasi nuo bitelių).

Vaikai išgirs menamus lietaus lašus ir pagal siužetą imituos lietų, žaibą, griaustinį.

Jie įsivaizduos ir perteiks kaip meškutės su bitutėmis išreiškia draugystę. Vaidindami vaikai perteiks veiksmų seką, dorovinius veikėjų poelgius.

d) Su vaikais aptariame, kad bitės yra labai protingos ir be pagrindo žmonių nepuola. Aiškinamės kaip saugiai elgtis esant netoli bitučių, kaip su jomis „susidraugauti“. Bitėms labai nepatinka visokie staigūs judesiai, kuriuos daro prieš ją esantis išsigandęs žmogus. Geriausia sustingti ir nieko nedaryti, stengtis nebijoti, nes bitė sugeba užuosti žmogaus baimę.

Diskutuojame koks naudingas yra medus (medus ne tik maistas, bet ir vaistas).

**4. Pasakojimas bitutėms**

1. *Kartais, kai lyja lietus, bitutės nerenka nektaro, liūdi avilyje, klauso kaip lietaus lašai*

*barbena į avilio stogą. Paklausykite ar girdit? Pabarbenkite kaip girdite.*

*Šiandien atskrido viena bitelė ir paprašė, kad vaikai sukurtų pasakojimą apie ją. Kai lis lietutis, ir avilyje bitutės liūdės, ji pasakos jūsų pasakojimą kitoms bitutėms ir tai jas labai džiugins.*

b) Vaidinantis vaikas sieks:

* Meninė raiška (vaidyba). Kurdamas perteiks veikėjų frazes, fizinius veiksmus,

emocines būsenas; (muzika) improvizuodamas balsu, muzikos instrumentu kurs melodiją.

* Sakytinė kalba. Klausydamas draugų kuriamo pasakojimo, garsiai svarstys savo planuojamos veiklos eigą.
* Santykiai su bendraamžiais. Taikiai diskutuos, tarsis su kitais vaikais dėl sumanytos veiklos.

c) Vaikai klausysis menamo barbenimo į avilio stogą. Susėdę ratu, pasitelkę turimą gyvenimišką patirtį, fantaziją, vaizduotę kurs pasakojimą abie bitutę (esant būtinybei, padeda auklėtoja).

Aiškinamės kur vyksta veiksmas?, kokie veikėjai dalyvauja?, ką jie veikia?, kas atsitinka?, kas vyksta toliau? ... .

Pasitelkus žaislą bitutę, pasakojimą pradės vienas vaikas, jam baigus, bitelė perduodama draugui ir šis tęs pasakojimą... .

d) Vaikai baigę kurti pasakojimą, jį suvaidins. Į vaidinimą įterpdami garsažodžius, grojimą įvairiais instrumentais (būgneliai, barškučiai...). Vaidybos metu pajus turimų žodžių ir atliekamų judesių harmoniją.

**5. Vakaras bityne**

*a) Saulutė pamažu leidžiasi. Ateina vakaras. Bitutės po sunkių dienos darbų skuba į namus, į avilį. Priskrenda bitės prie avilio... bzzzz – cik - ir įskrenda vidun. Avilyje bitės turi mažas loveles ir pagalvėles. Atsigulė bitės į loveles, pasivertė ant šonelio, prisiglaudžia viena prie kitos, kad būtų šilčiau, užmerkia akutes ir saldžiai saldžiai užsnūsta.*

*Saulė, matydama kaip gardžiai miega bitutės irgi panoro miego (žiovauja). Ji miega debesėliuose: vieną pasikloja, kitu užsikloja ir taip pasislepia. Tada jau saulės niekas nebemato. Visur pasidaro tamsu, nes nebesimato saulutės... Tada ateina juoda naktis. O kad nebūtų baisu, saulės ir bitučių miegelį visą naktį saugo mėnulis, kuriam padeda žvaigždutės, dainuojančios lopšinę.*

b) Vaidinantis vaikas sieks:

* Meninė raiška (vaidyba). Tikslingai naudos daiktus, aplinką; atskleis veikėjų emocinę būseną.
* Aplinkos pažinimas. Pažins ir įvardins gyvūnus (bitutes), supras žemės, saulės, mėnulio ir kitų dangaus kūnų ryšius.
* Estetinis suvokimas. Stengsis kuo gražiau vaidinti, pasakyti vieną kitą argumentą, kodėl gražu.

c) Vaikai vaizduodami veikėjus, judesiai ir veiksmais perteiks jų veiksmus, emocijas. Įsivaizduos veikėjo aplinkybes, jas vertins ir atitinkamai reaguos.

d) Po vaidinimo pasikalbėsime apie tai, kaip vaikams sekėsi vaidinti įvairias situacijas, išreikšti save, kas labiausiai patiko (kodėl?).

**6. Keliaujame namo**

a) *Bitutės sumigo, laikas ir mums į namus keliauti. Kelionės metu, reikės mums įveikti kelyje pasitaikiusias kliūtis.*

*Štai siauras tiltelis, atsargiai eikite, neįkriskite į upelį. Po lietaus atsirado daug balučių. peršokit, nesušlapkite kojų, nes galite susirgt. Oi, koks siauras tunelis. Pabandykime pralįsti.*

*Štai ir darželis.*

b) Vaidinantis vaikas sieks:

* Meninė raiška ( vizualinė raiška). Įtaigiais dailės darbeliais pasakos realias ir fantastines istorijas, įvykius.
* Sakytinė kalba. Pasakos, kalbės apie aplinką, gamtos reiškinius, techniką, įvardinant įvairias detales, būsenas.
* Santykiai su bendraamžiais. Supras, kad grupė vaikų, norėdama veikti sutartinai, turi susitarti dėl visiems priimtino elgesio.

c) Vaikai atsisveikins su bitutėmis, pamojuos joms ir keliaus namo. Kelionės metu jie atliks įvairias užduotis (atsargiai eis siauru tilteliu, peršoks balutes...).

Grįžus į namus vaikai bityne patirtus įspūdžius, matytus vaizdus perteiks pasirinktomis piešimo priemonėmis popieriaus lape.

d) Vaikai pasakos ką pavaizdavo, nupiešė, kas jiems kelionės metu labiausiai patiko, ką naujo sužinojo.

Nutars kur patalpinsime piešinį ir kokiu tikslu.

**Apibendrinimas**

Vaidybai tenka išskirtinė vieta, nes ji apima visas vaikų veiklos formas ir yra natūraliausias ikimokyklinio amžiaus vaikų saviraiškos būdas.

Šių veiklų metu vaikai tobulins aplinkos pažinimo, meninės raiškos, sakytinės kalbos, estetinio suvokimo bei santykiai su bendraamžiais sritis. Siekiant motyvuotų vaikų judesių, jiems nusakomos aiškios veiksmo aplinkybės. Vaikai kūno judesių, įvairių emocijų pagalba bus skatinami improvizuoti, kurti, fantazuoti.

Lankydamiesi bityne, vaikai praturtins, pagilins savo žinias apie biteles bei jų gyvenimo būdą. Vaikai pasitelkdami išradingumą, menines saviraiškos galimybes, įsivaizduos, mąstys apie tam tikrą vaizdinį ir ras priemonių jam perteikti. Veikdami įvairių situacijų metu vaikai pagerins kūrybinės raiškos gebėjimus, atskleis veikėjų nuotaiką, judesius, vaidybos patyrimą.

Sukurtų siužetų pagalba sieksiu padėti vaikams perprasti bitučių gyvenimo būdą, skatinsiu jų įtraukti vaiką į kūrybą.

Manau, kad vaikams patiks atlikti vaidmenis, įsivaizduoti save esant pasirinktu veikėju. Stebėdami jo poelgius, vaidmenų atlikimą galėsime spręsti apie tai ko jis išmoko.

**Literatūra**

1. Bendroji priešmokyklinio ugdymo ir ugdymosi programa. (2002). – Vilnius: Švietimo aprūpinimo centras.
2. Ikimokyklinio amžiaus vaikų pasiekimų aprašas.(2014). Švietimo ir mokslo ministerijos Švietimo aprūpinimo centras.
3. Gardner H. (2000). Kognityvinė revoliucija ir jos poveikis vaiko – dailininko supratimui bei ugdymui // šiuolaikinės meninio ugdymo koncepsijos: meninio ugrymo teorija/ Sud. V. Matonis. – Vilnius.
4. Kazragytė V.(1993). Dramatizacija // Vaikų darželių programa “Vėrinėlis“. – Vilnius: Leidybos centras.
5. Kazragytė V. (2008). Priešmokyklinio amžiaus vaikų vaidybos gebėjimų ugdymas, Vilnius.
6. Kazragytė V. (2011). Mažųjų vaidyba, Vilnius.

**Prieiga per internetą:**

1. Klumbienė, J. **(**[2009).](http://www.ve.lt/archyvas/2009-06-13/) *Apie bičių gyvenimą.* <http://www.ve.lt/naujienos/laisvalaikis/ivairybes/apie-biciu-gyvenima/>

2. Tautkienė E. (2013). *Vaidybinė veikla viena iš vaiko kūrybiškumo ugdymo formų*. <https://straipsniai.lt/mama-ir-vaikas/vaidybine-veikla-viena-is-vaiko-kurybiskumo-ugdymo-formu/>

3*.Vagystė vidury baltos dienos... arba reportažas iš avilio*. (2011). <https://www.efoto.lt/node/642945>

4. Žukauskaitė, I. Savaitraštis „Prie kavos“ (2014) . *Ką gali išgydyti paprasčiausias medus: natūralūs receptai.* https://www.delfi.lt/gyvenimas/grozis\_ir\_sveikata/ka-gali-isgydyti-paprasciausias-medus-naturalus-receptai.d?id=64348406

Autorė: Anželika Ševčiukienė.

Ugdymo įstaiga: Kėdainių lopšelis-darželis „Puriena“.